hu es es ca hu de hu hu hu hu hu hu hu hu hu hu hu hu ca hu hu hu it hu hu hu hu hu hu gu en km hu hu hu hu en hu hu hu hu hu hu hu hu hu en hu en fi hu hu hu hu hu hu en hu hu hu hu hu hu hu hu en en hu en en hu hu hu hu cs hu hu hu hu hu hu hu hu hu hu hu fi hu hu hu fi hu hu hu hu fi hu hu hu en hu hu en fi hu hu en hu hu hu hu hu hu en hu en hu en fi hu hu hu en hu en en cs hu hu en hu en hu en hu en hu en hu en hu hu ja ru ja ru ru de fr ru de ru de ru de sv sv sv sv sv id id nl id de id de nl nl az sv sv nl sv nl sv sv sv sv sv sv sv sv nl sv sv sv sv sv sv sv sv sv sv nl nl nl nl nl nl nl nl nl nl sv sv de sv nl nl de nl nl de de de sv sv sv sv sv sv sv hu
Magyarok a XVI. Látássérültek Sakkolimpiáján
Különleges sporteseményre kerül sor októberben. Magyarországot a Nemzetközi Vaksakk Szövetség (IBCA) által megrendezett XVI. Látássérültek Sakkolimpiáján - 16th IBCA Chess Olympiad for Blind and Visually Impaired Chess Players 2021 - 6 látássérült sakkjátékos képviseli 2021. október 16-27. között Rodoszon, Görögországban.  A rendezvényen való részvételt, a kiutaztatást a Fogyatékosok Országos Diák- Verseny- és Szabadidősport Szövetsége (FODISZ) szervezi. Együttműködő partner: Magyar Sakkszövetség.
Az eseménnyel kapcsolatos sajtótájékoztatón Toponári Gábor, a FODISZ ügyvezető elnöke, Kapás Róbert, a Magyar Sakk Szövetség főtitkára, valamint a magyar csapat szövetségi kapitánya Varga Zoltán nemzetközi nagymester és a játékosok tájékoztatták a média képviselőit a verseny menetéről, felépítéséről és a magyar csapat felkészüléséről, esélyeiről. A sajtótájékoztatón a csapattagok - Mészáros András nagymester szakkommentálása mellett - sakkbemutatót is tartottak, megmutatva, hogy miben különbözik a látássérültek sakkja, sakktáblája a normáltól.
A XVI. Láttássérültek Sakkolimpiája az IBCA (Nemzetközi Vaksakk Szövetség) rendezvénye, egy 9 fordulós, svájci rendszerű, 4 táblás csapatverseny. Egy csapatba 6 főt lehet nevezni, akik közül 4 játszik egyszerre. Napi egy fordulót rendeznek egy szabadnappal. A legutóbbi Látássérültek Sakkolimpiáján a magyar csapat a 18. helyen zárt. Azóta 3 játékossal, köztük két címviselővel erősödtünk. A magyar csapat most 4. kiemeltként várja a versenyt, így egész biztosan jobb helyezést érünk el a 2017-eshez képest.
A versenyen 22 ország válogatottja indul. Elég kiegyensúlyozott a mezőny. Az orosz-ukrán-lengyel hármas kiemelkedni látszik, de a szerbek, a spanyolok és a németek is nagyon erősek, India és Venezuela pedig, bár papíron nem tűnik veszélyesnek, valójában nagyon is az.
A magyar látássérült sakkcsapat tagjai:
- Györkös Lajos, nemzetközi mester, Pénzügyőr SE, rangsor-pontszáma: 2301
- Zámbó Zoltán István, FIDE mester, DVTK Sportegyesület, rangsor-pontszáma: 2356
- Kovács Apolló, mesterjelölt, DVTK Sportegyesület, rangsor-pontszáma: 2113, eredményei: Borsod-Abaúj-Zemplén megye rapid bajnoka (2007), NBII-es csapatbajnok (3 alkalommal a Miskolc színeiben).
- Rév Miklós, Sirály Életmód Klub, rangsor-pontszáma: 1972
- Szilágyi Sámuel Attila, Érdi Városi Sportegyesület, rangsor-pontszáma: 1912, eredményei: Fejér megyei nyílt rapid bajnoka (2019), csapat: Pest megyei bajnokság 3. hely
- Voján István, Sirály Életmód Klub, rangsor-pontszáma: 1812,
A magyar csapat két címviselővel is büszkélkedhet, eddigi eredményeik:
- Sakkmesteri címet 1980-ban szerzett az Országos Bajnokság középdöntőjében.
- 1986-ban lett nemzetközi mester.
- 1996-ban nemzetközi versenybíró képesítést szerzett.
- A Paksi Atomerőmű versenyzőjeként több alkalommal is Országos Csapatbajnoki ezüstérmes lett, tábláján kimagasló eredménnyel.
- Legkiemelkedőbb egyéni eredménye: a Zalakaros 2002 Nemzetközi Nyílt Magyar Bajnokságon aranyérmes lett és egyben Nemzetközi Nagymesteri normát ért el.
- 2015-ben FIDE edzői minősítést szerzett.
- FIDE mesteri címét 2008-ban szerezte.
- Magyar NB1-ben ezüstérmet szerzett a DVTK csapatával.
- Magyar NB1/B és NB2 bajnokságban aranyérmet szerzett Kazincbarcika csapatával.
- Svájci I. Liga bajnokságban aranyérmet szerzett Frauenfeld csapatával.
- Első hely nemzetközi Open versenyeken pl. Mátrafüreden, Egerben, Pécsett.
- FIDE instruktori címét 2019-ben szerezte.
- 2021. Parasakk magyar bajnoki címet szerzett.
Szövetségi kapitány: Varga Zoltán nemzetközi nagymester, rangsor-pontszáma: 2385
Ambrus Gréta csapatvezető, tel.: +36 70 370-4730, e-mail: iroda@fodisz.hu
Beszámolók Rodoszról, a XVI. Látássérültek Sakkolimpiájáról
A magyar válogatott október 15-én, pénteken megérkezett Rodoszra a 16. Látássérültek Sakkolimpiájára.
A szombati szabadnapon csapatépítő tevékenységként ellátogattunk Rodosz város központjába, körül jártuk az óvárost.
Október 17-én, vasárnap a megnyitót követően megkezdődött az első forduló. A Finn csapat ellen nagyjából 4 órás küzdelem után, 3-1-es győzelemmel zárta a magyar válogatott a napot.
A kezdő csapat: Zámbó Zoltán, Kovács Apolló, Rév Miklós és Voján István voltak.
Varga Zoltán szövetségi kapitány véleménye szerint:
"Zámbó Zoltán sokáig tartotta az egyenlő körüli állást, majd mikor az ellenfél egy pillanatra elhitte, hogy megnyerheti a játszmát, egy pontatlanság elég volt ahhoz, hogy FIDE-mesterünk ellentámadásba lendüljön, és gyorsan véget vessen a partinak. Kovács Apolló a nyitás után kellemetlen helyzetbe került, a figurái nem kerültek megfelelően összhangba, és bár sokáig tartotta magát, az ellenfél aktivitása végül döntőnek bizonyult. Rév Miklós nagyszerűen játszott, dominált a játszmájában, és végig látszott, hogy egyetlen igazi ellenfele az idő lesz, de végül sikerült tetemes előnyt szereznie, és játékát felpörgetnie, így az ellenfél kényszerült teljes idejének elhasználására. Voján István sorra áldozta a gyalogokat. Mikor már háromnál járt, kezdtünk aggódni, de a kompenzáció elegendőnek bizonyult, István nem hagyott nyugalmat az ellenfél királyának, és végül egy döntő kiskombinációval behúzta a teljes pontot."
Október 18-án a 10. helyen rangsorolt Románia volt az ellenfél, Zámbó-Györkös-Szilágyi-Voján összeállításban játszottunk.
A Látássérültek Olimpiájának második fordulójában a 10. helyen rangsorolt Romániát kaptuk. Jól indult a mérkőzés, szinte minden táblán kijött a készülés, a megnyitási szakasz után nyugodtak lehettünk. Szilágyi Sámuel Pirosca Alexandru ellen játszott, aki régi ismerőse a magyar csapatnak. Samu olyan változatba került bele, amit nem érzett kényelmesnek, és inkább egész korán a biztos döntetlent választotta. Györkös Lajos ellenfele, ismerve a kettejük közti játékerő különbséget, világossal igyekezett mindent lecserélni, és valahogy kitartani döntetlenre a játszmát. Lajos erőltette az előnyszerzési kísérleteket, de közben óvatlanul belelépett egy csapdába, ami vezér- és játszmavesztéssel járt. Zámbó Zoltán kihasználta ellenfele apró pontatlanságait, és egy szép kötéssel villámgyorsan eldöntötte a játszmát. Voján Istvánra maradt a döntés. Másfél-másfél, a végeredmény az ő játszmáján múlott. Az egyenlő körüli, bonyolult állásban István mindent megtett a győzelemért, de a kritikus pillanatban nem találta meg a nyerő folytatást, így az ő mérkőzése és a csapatmeccs is döntetlennel zárult.
Győzelem a németek ellen, dobogóról vágunk a kemény csatákba
Október 20-án, izgalmas meccsen 2,5-1,5 arányban legyőztük Németországot. A Látássérültek Sakkolimpiája 3. fordulójában. A stabil német csapat nagyjából egyenlő erőket vonultatott fel a négy táblán, de úgy éreztük, minden táblán győzelmi esélyekkel ülünk le, és joggal remélhettük, hogy a románok elleni gyengébb szereplés után most egy szép győzelmet ünnepelhetünk majd. Az egyes táblán Zámbó Zoltán kis hátrányba került, de látva a csapattársak jobb állását, döntetlent ajánlott, amit ellenfele elfogadott. Ezután nem sokkal oda-vissza fordult a kocka, Györkös Lajos előnyös állásban elnézett egy lépést, és feladásra kényszerült, Kovács Apolló viszont gyorsan érvényesítette megnyitásból szerzett előnyét, és kiegyenlített. Ismét a 4. táblán múlott a csapateredmény. Rév Miklós azonban ezúttal nem adott okot az izgalomra, végig kézben tartva a játszmát, állás- és időelőnnyel nyugodtan játszott, és előnyét egy kombinációval kihasználva megnyerte magának és a csapatnak a mérkőzést.
A verseny harmadánál a 3. helyen állunk, azonban a neheze most következik. A 4. fordulóban az 5. helyre rangsorolt Szerbia az ellenfél, akik bár most vereséget szenvedtek a verseny fő esélyese, Oroszország ellen, és ezzel egy ponttal mögöttünk állnak, nagyon veszélyes ellenfélnek számítanak. Fiatal, kemény csapat, de nem legyőzhetetlenek. Igazi rangadóra készülünk tehát.
Nem bírtunk a szerbekkel
Október 20-án, a Látássérültek Sakkolimpiájának 4. fordulójában a velünk elvileg egy súlycsoportban lévő Szerbiát kaptuk, azonban előre tudtuk, hogy nem lesz könnyű dolgunk, mert az ellenfél csupa fiatal és ambiciózus játékosból áll. Az első táblán Zámbó Zoltán a megnyitás után kis hátrányba került, az ellenfél jutott aktívabb játékhoz, de mielőtt a hátrány komolyra fordult volna, sikerült kiegyenlíteni, és a felek döntetlenre adták a játszmát. A másodikon Györkös Lajos gyalogelőnyhöz és objektíve jobb álláshoz jutott, amit a túloldalon futópár és valamivel aktívabb állás igyekezett kompenzálni. Játékosunk túl passzívan próbálta tartani anyagi előnyét, és ellenfele a világos mezőkön betörve megnyerte a játszmát. Rév Miklós a negyedik táblán már a megnyitás után kényelmetlen állásba keveredett, elhasználta az ideje nagy részét, és nem tudta kitartani a szerb játékost, az állása a nyomás alatt összedőlt. Kovács Apolló győzelme már csak szépségtapasznak volt jó, a centrumharcban lenyert minőséget megtartva döntő támadáshoz jutott. A végeredmény 2,5-1,5 oda, ami azt jelenti, hogy a hatodik helyről várjuk a folytatást.
A mezőnyt Oroszország vezeti egyetlen 100%-os csapatként, meggyőző játékkal, most például 4:0 arányban verve a 3. helyen kiemelt Lengyelországot.
A verseny több, mint fele még hátra van, számunkra talán most következik az eddigi legnehezebb meccs, India ellen játszunk. A tét nem kicsi: győzelem esetén visszakapaszkodhatnánk a közvetlen élmezőnybe, és a legerősebbek ellen bizonyíthatnánk, vereséggel azonban visszacsúsznánk a középmezőnybe.
India ellen sem járunk sikerrel
2021. október 21., 5. forduló
Indiától az első pillanattól tartott a csapat, már a verseny előtt láttuk, hogy jóval erősebbek, mint amit az értékszámaik alapján gondolnánk. Fiatal, alaposan felkészített csapat, és a tornán kiválóan szerepelnek. Ennek ellenére sikerült feltüzelni a csapatot a forduló előtt, és a játék alapján sokáig reménykedhettünk is, hogy meg tudjuk fogni őket.
Egész sokáig hadban álltak seregeink mind a négy táblán. Györkös Lajosnál végre megtört a jég, a kettes táblán az eddig a várakozásokat felülmúló indiai ellenfelét sikerült hátrányosabb bástyavégjátékra kényszeríteni, amit nemzetközi mesterünk szépen vezetve nyert meg. Az első táblán Zámbó Zoltán ellenfele megpróbálta felborítani az anyagi egyensúlyt, ami egyértelmű támadó szándékot jelzett, de szerencsére nem sikerült nyerő állást kihoznia, ezért elfogadta a döntetlen ajánlatot. A hármason Kovács Apolló sokáig tartotta kis előnyét, de pontatlan bástyamanőverbe kezdett, így az ellenfél anyagi előnyhöz, majd teljes ponthoz jutott. A négyesen Szilágyi Sámuel szorításba került, amiből tisztáldozattal tudott csak kiszabadulni, ami ugyan a legpontosabb játékkal még tartható állást eredményezett volna, de nem sikerült megtalálni a legjobb védekezést, és ezzel eldőlt a játszma és a csapatmérkőzés is: 2,5-1,5 Indiának.
Ma szabadnap lesz a versenyen, a csapatra ráfér a pihenés, hogy az utolsó négy fordulóban visszakapaszkodhassunk az élmezőnyhöz. Szombaton Franciaország ellen folytatjuk, nagyon fontos lenne egy szép és magabiztos győzelem.
Győzelemmel fordulunk a finisre
Pénteken szabadnapot tartottak a Vakok és Látássérültek Sakkolimpiáján Rodoszon. Mivel a verseny előtt Rodosz városát már meglátogattuk, most csapatépítés céljából átutaztunk a sziget másik oldalára, hogy megnézzük Lindos fellegvárát. Lentről tényleg úgy tűnt, hogy az akropolisz az egekben van, de ahogy felgyalogoltunk, rögtön tudtuk, hogy a pazar látványért megérte a küzdelem.
Az ókori görög harcosok szellemétől felvértezve tértünk vissza, hogy szombaton Franciaország ellen újult erővel küzdjünk. Györkös Lajos végre régi formáját hozta, a megnyitásból előnybe került, és gyorsan, magabiztosan hozta az első pontot a csapatnak. Voján István skandináv védelmet kapott, de mivel valami délebbire (szicíliaira) számított, nem sikerült előnybe kerülnie, így a vezetés tudatában döntetlenre adta a játszmát. Zámbó Zoltán kezéből a középjátékban kicsúszott a hajszálnyi előny, így inkább ő is a békességet választotta. Kovács Apolló viszont végig tartani tudta jobb állását, a térelőnyt anyagi előnyre váltotta, és a végjátékot könnyedén nyerte. A vége 3:1 a franciák ellen, így a verseny kétharmadánál a 7. helyen állunk.
Bulgária következik, akik eddig a várakozáson felül szerepelnek, de egyáltalán nem tűnnek legyőzhetetlen ellenfélnek.
2021. október 24., 7. forduló
Fájó vereség a bolgároktól
A verseny kétharmadánál úgy láttuk, hogy némi szerencsével még akár a dobogóig is visszakapaszkodhatunk, és a 7. fordulóban kapott ellenfél, Bulgária céljaink megvalósításának megkezdéséhez elég kellemes ellenfélnek tűnt. Úgy számoltunk, hogy az 1. és a 4. táblán viszonylag erősek, ezért ott elég lesz a döntetlen, a másik kettőn viszont komoly győzelmi esélyeink vannak.
Az állások alapján ez igazolódni is látszott, a középső két táblán jobban álltunk, Rév Miklós a négyesen időhátrányba került, és a kezdeményezést sem sikerült megszerezni, ezért Miklós döntetlenre adta a játszmáját. Utána viszont jöttek a fájdalmas meglepetések. Előbb Györkös Lajos gyalogelőnyös, szinte nyert állása fordult meg, mivel a támadást elkapkodta, és az ellenfél ellentámadása hatásosnak bizonyult. Utána Kovács Apolló lépett bele fölényes állásban egy kiskombinációba, amivel a bolgár játékos azonnal eldöntötte a játszmát – és a mérkőzést. Zámbó Zoltán már hiába küzdött volna az egyes táblán az egyenlő állásában, így ő is remire adta, és a meccset elvesztettük 3:1 arányban.
Két fordulóval a vége előtt megint a 10. helyen állunk, Olaszország következik. A svájci rendszer sajátosságainak köszönhetően szerencsével és sokkal koncentráltabb játékkal még lehet jóval előrébb végezni, de ehhez mindenekelőtt ma győzni kell az olaszok ellen, utána pedig kapni egy verhető ellenfelet.
2021. október 25., 8. forduló
Csont nélküli győzelem az olaszok ellen
A Vakok és Látássérültek Sakkolimpiájának 8. fordulójában Olaszországot kaptuk ellenfélnek, akik egy ponttal előttünk álltak a mezőnyben. Ennek ellenére tudtuk, hogy papíron mi vagyunk az erősebbek, és ennek valamelyik meccsen már illene tisztán érvényesülnie. Az olaszok ráadásul pihentették az első táblásukat, azonban a mieinket nem zavarta meg az ellenfél váratlan összeállítása, és a nyitás után minden táblán előnyös állást sikerült kialakítani. Először Györkös Lajos nyert némi nyomásgyakorlás után egy döntő kombinációval, Utána Zámbó Zoltán fokozta győzelemig centrumbeli térelőnyét. Szilágyi Sámuel küzdelmes játszmában, sokfigurás állásban pontosabbakat húzott az olasz játékosnál, és ez előbb gyalog-, majd tisztelőny jelentett, Samu végül feladásra kényszerítette ellenfelét. Kovács Apolló játszmája tartott a legtovább, ám azt páholyból nézhettük egyrészt a fölényes vezetés tudatában, másrészt azért, mert Apolló is tiszta állás-, majd minőségelőnyben lépegetett türelmesen. Előbb-utóbb pedig érvényesülni tudott a bástya a huszár ellen, és ezzel az utolsó játszma is eldőlt. 4:0-ra sikerült behúzni a meccset, és ezzel az utolsó forduló előtt a 6. helyen állunk.
Azonban a párosítás nem kedvez a magyar csapatnak, az eddig 100%-os, már bajnok Oroszországot kaptuk utolsó ellenfélnek. Az oroszok messze a mezőny előtt járnak mind pontszámban, mind játékban, egy igazán profi csapat. Persze ez nem csoda, az orosz sakkiskolát mind ismerjük, de azért álljon itt néhány adalék az ellenfél megismeréséhez. Oroszországban a látássérülteknek saját csapatbajnokságuk van, míg a legtöbb nemzet a válogatottat is éppen csak össze tudja állítani. A másik nagy esélyes Lengyelországot 4:0-ra verték, összesen egyetlen partit vesztettek a verseny során, és az utolsó táblájukon játszó ifjúsági játékos 8/8-cal áll. Nagy valószínűséggel még akkor sem lesz egyszerű ellenük, ha az aranyéremmel a nyakukban már jóllakottak, de muszáj megpróbálnunk a lehetetlent is, ha szeretnénk az élbolyban végezni.
2021. október 26., 9. forduló és záróünnepség
Vereség az oroszoktól, 9. helyen zárt a csapat
Az oroszok túl nagy falatnak bizonyultak a mieink számára, 100%-os teljesítménnyel nyerték meg a Vakok és Látássérültek Sakkolimpiáját, a mieink pedig a rettentően sűrű mezőnyben végül a 9. helyet szerezték meg.
A meccsre sikerült jól felkészülni, minden táblán sokáig küzdöttünk Oroszország ellen. A négyesen Szilágyi Sámuel kemény csatára kényszerítette eddig makulátlan mérlegű ifi ellenfelét, gyalogelőnyt szerzett, azonban a királyszárnyi támadást egy idő után nem sikerült kitartania. A kettesen Györkös Lajos játszmájának nagyon hasonló lefolyása volt, gyalogért aktivitáshoz jutott a fiatal orosz FIDE-mester, és a nyomást addig fokozta, amíg győztes támadáshoz nem jutott. A hármason Kovács Apolló gyaloghátrányba került, az ellenfél kivédett minden trükköt, és lassan, de biztosan növelni tudta az előnyét, míg döntő fölénybe nem került. Az egyesen Zámbó Zoltán végig valamivel jobban állt, de az időzavarban túlerőltette a támadást, ami minőségvesztéssel járt. Az állás játszható maradt, de az ellenfél remit ajánlott, és mivel a csapatmeccs kimenetelére már nem volt komoly hatással, Zoli elfogadta az ajánlatot. 3,5-0,5 arányban alulmaradtunk.
Összességében elmondhatjuk, hogy a szerencse nem állt mellénk, de a mutatott játék és az egyéni teljesítmények is valamelyest elmaradtak a várakozásoktól. Persze a pozitívumokról sem feledkezhetünk meg. Az utolsó fordulóban az első "táblán" játszani az oroszokkal mindenképp siker és megtiszteltetés, azt mutatja, hogy egész jó csapatunk van. A 2. helyen végző szerbeket majdnem, a 4. helyre befutó németeket pedig ténylegesen megvertük. Zámbó Zoltán az egyesen veretlenül zárt, 3 győzelem mellett 6 döntetlent játszott. A legutóbbi macedóniai olimpiához képest pedig 9 helyet javítottunk.
A verseny eredményei az alábbi linken követhetőek: